CELEX: 62019TN0700
Language: mt
Date: 2019-10-11 00:00:00
Title: Kawża T-700/19: Rikors ippreżentat fil-11 ta’ Ottubru 2019 – Al-Gaoud vs Il-Kunsill

2.12.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 406/41
            
         
      Rikors ippreżentat fil-11 ta’ Ottubru 2019 – Al-Gaoud vs Il-Kunsill
      (Kawża T-700/19)
      (2019/C 406/51)
      Lingwa tal-kawża: l-Ingliż
      
         Partijiet
      
      
         Rikorrent: Abdel Majid Al-Gaoud (Giza, l-Eġittu) (rappreżentant: S. Bafadhel, Barrister)
      
         Konvenut: Il-Kunsill tal-Unjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla d-Deċiżjoni ta’ Implimentazzjoni tal-Kunsill (PESK) 2019/1299 tal-31 ta’ Lulju 2019 li timplimenta d-Deċiżjoni (PESK) 2015/1333 dwar miżuri restrittivi fid-dawl tas-sitwazzjoni fil-Libja sa fejn iżżomm isem ir-rikorrent fil-lista fl-Annessi II u IV tad-Deċiżjoni tal-Kunsill 2015/1333/PESK tal-31 ta’ Lulju 2015 dwar miżuri restrittivi fid-dawl tas-sitwazzjoni fil-Libja;
               
            
                  —
               
               
                  tannulla r-Regolament ta’ Implimentazzjoni tal-Kunsill (UE) 2019/1292 tal-31 ta’ Lulju 2019 li jimplimenta l-Artikolu 21(2) tar-Regolament (UE) 2016/44 dwar miżuri restrittivi fid-dawl tas-sitwazzjoni fil-Libja sa fejn iżomm isem ir-rikorrent fil-lista fl-Anness III tar-Regolament tal-Kunsill (EU) 2016/44 tat-18 ta’ Jannar 2016 dwar miżuri restrittivi fid-dawl tas-sitwazzjoni fil-Libja;
               
            
                  —
               
               
                  tikkundanna lill-konvenut għall-ispejjeż sostnuti fir-rigward tal-proċedura quddiem il-Qorti Ġenerali skont ir-regoli tal-Qorti Ġenerali.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka żewġ motivi.
      
                  1.
               
               
                  L-ewwel motiv li jallega li d-Deċiżjoni ta’ Implimentazzjoni tal-Kunsill (PESK) 2019/1299 tal-31 ta’ Lulju 2019 li timplimenta d-Deċiżjoni (PESK) 2015/1333 u r-Regolament ta’ Implimentazzjoni tal-Kunsill (UE) 2019/1292 tal-31 ta’ Lulju 2019 li jimplimenta l-Artikolu 21(2) tar-Regolament (UE) 2016/44 jonqsu milli jindikaw bażi legali għaż-żamma ta’ isem ir-rikorrent fil-lista, minkejja l-bidla fundamentali fiċ-ċirkustanzi fil-Libja. Il-Kunsill allegatament naqas milli jipprovdi raġunijiet individwali, speċifiċi u konkreti għall-miżuri kkontestati li ma humiex ibbażati fuq xi materjal ta’ sostenn.
               
            
                  2.
               
               
                  It-tieni motiv li jallega li l-miżuri kkontestati jiksru d-drittijiet fundamentali tar-rikorrent, inkluż id-dritt għas-saħħa, għall-ħajja familjari, id-dritt għall-proprjetà, u d-dritt għal difiża effettiva kif iggarantiti mill-Karta tad-Drittijiet Fundamentali tal-Unjoni Ewropea. Il-miżuri kkontestati la huma neċessarji u lanqas xierqa għal xi skop leġittimu u jikkostitwixxu indħil indefinit u sproporzjonat fid-drittijiet fundamentali tar-rikorrent.